РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број: 06-2/177-18

17. јул 2018. године

Б е о г р а д

**ЗАПИСНИК**

**ЧЕТРДЕСЕТДРУГЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ**

**НАРОДНЕ СКУПШТИНЕ РЕПУБЛИКЕ СРБИЈЕ**

**УТОРАК, 17. ЈУЛ 2018. ГОДИНЕ**

 Седница је почела у 9 часова.

 Седници су присуствовали заменик председника Одобра за европске интеграције Елвира Ковач и чланови Одбора Жарко Мићин, Душица Стојковић, Звонимир Ђокић, Александар Стевановић и Муамер Бачевац и заменици чланова Одбора Тања Томашевић Дамњановић, Вера Јовановић, Оливера Пешић, Драган Вељковић и Миљан Дамјановић. Седници нису присуствовали чланови Одбора Дејан Раденковић, Наташа Вучковић, Гордана Чомић, Хаџи Милорад Стошић, Младен Грујић и Ненад Чанак.

 Седници су присуствовали представници Министарства здравља, Драгана Вујичић, Јелена Јанковић, Мерсиха Омерагић и Весна Ракоњац и представница Министарства за европске интеграције, Маја Васић.

На предлог заменика председника Одбора, усвојен је следећи

**Д н е в н и р е д**

1. Разматрање Предлога закона о људским ћелијама и ткивима, који је поднела Влада у начелу;
2. Разматрање Предлога закона о пресађивању људских органа, који је поднела Влада у начелу;
3. Разматрање Предлога закона о изменама и допунама Закона о психоактивним контролисаним супстанцама, који је поднела Влада у начелу.

 **Тачка 1.**

 Е. Ковач отворила је прву тачку Дневног реда и реч дала представнику предлагача. В. Ракоњац рекла је да Предлог закона регулише област која се налази у преговарачком поглављу 29 Заштита потрошача и здравља. Како је постојећи Закон делимично усклађен са директивама ЕУ, а обавеза Републике Србије је да сви прописи из области биомедицине буду потпуно усаглашени са директивама, Министарство здравља је преко Пројеката ЕУ (ПЛАЦ – Policy & legal advice centre) изабрало експерта ЕУ из области ћелија и ткива који је заједно са члановима радне групе учествовао на изради Предлога закона. Предлог закона је усаглашен са следећим директивама и одлуком: Директива 2004/23/ЕЗ Европског парламента и Савета од 31. марта 2004. године о утврђивању стандарда квалитета и безбедности за донирање, добијање, тестирање, обраду, конзервирање, складиштење и дистрибуирање људских ткива и ћелија који су намењени трансплантацији; Директива Комисије 2006/17/ЕЗ од 8. фебруара 2006. о спровођењу Директиве 2004/23/ЕЗ Европског парламента и Савета о одређеним техничким захтевима код донирања, набавке и тестирања ткива и ћелија људског порекла; Директива Комисије 2006/86/ЕЗ од 24. октобра 2006. о спровођењу Директиве 2004/23/ЕЗ Европског парламента и Савета у делу који се односи на захтеве следивости, обавештавање о озбиљним нежељеним реакцијама и појавама и одређеним техничким захтевима за кодирање, обраду, конзервирање, складиштење и дистрибуирање људских ткива и ћелија; Директива 2012/39/ЕУ Европске комисије од 26. новембра 2012. године којом се мења и допуњује Директива 2006/17/ЕЗ у погледу одређених техничких захтева за испитивање људских ткива и ћелија; Директива 2015/565/ЕС којом се мењају и допуњују Директива 2006/86/ЕС у вези са одређеним техничким условима за кодирање људских ткива и ћелија, Директива 2015/566/ЕС којом се спроводи Директива 2004/23/ЕС у вези са процедурама за проверу еквивалентних стандарда квалитета и безбедности увезених ткива и ћелија; Одлука 2010/45/ЕС, Одлука комисије, од 3. августа 2010. године, којом се утврђују смернице у вези са условима инспекција и контролних мера и обуком и квалификацијама службеника за област људских ткива и ћелија која се прописује Директивом Европског парламента и Савета 2004/23/ЕЗ. Истакла је да ће се доношењем овог Предлога закона обезбедити ефикасна организација здравствених установа из Плана мреже здравствених установа, које обављају делатност из области људских ћелија и ткива чиме ће се постићи највиши ниво здравствене заштите првенствено кроз успостављање јединственог система квалитета у овој области, и то кроз увођење јединствених правила у погледу прикупљања, тестирања, обраде, складиштења и дистрибуције људских ћелија и ткива у Републици Србији. Чланови Одбора су већином гласова (2 није гласало) усвојили Предлог закона о људским ћелијама и ткивима, у начелу.

 **Тачка 2.**

 Е. Ковач отворила је другу тачку Дневног реда, Предлог закона о пресађивању људских органа, који је поднела Влада у начелу и реч дала представнику предлагача. В. Ракоњац рекла је да Предлог закона системски уређује област пресађивања људских органа, утврђује и обезбеђује услове за постизање стандарда квалитета и безбедности људских органа за пресађивање, утврђује услове рада и начин организације здравственог система у циљу обезбеђивања оптималне довољности људских органа за пресађивање и обезбеђивање високог нивоа заштите људског здравља, као и уважавања приоритетних интереса за очување живота и здравља и заштити основних људских права и достојанства даваоца људских органа и примаоца органа. Навела је да се Предлог закона усклађује са Директивом 2010/45/ЕУ Европског парламента и Савета од 7. јула 2010. године о стандардима квалитета и безбедности људских органа који су намењени трансплантацији и Директивом 2012/25/ЕУ од 9. октобра 2012. године којом се утврђују процедуре информисања за размену људских органа намењених за трансплантацију између држава чланица. У току дискусије, на питања чланова Одбора, детаљније је говорила о избору, обуци и раду инспектора и промоцији донирања органа. Чланови Одбора су једногласно усвојили Предлог закона о пресађивању људских органа, у начелу.

 **Тачка 3.**

 Заменик председника Одбора отворила је трећу тачку Дневног реда, Предлог закона о изменама и допунама Закона о психоактивним контролисаним супстанцама, који је поднела Влада у начелу и реч дала Д. Вујичић која је назначила да се увођењем услова који би омогућили функционисање националног система за прикупљање података о психоактивним контролисаним супстанцама, постиже сагледавање ситуације у области потражње, превенције и лечења зависника. Увођењем Система за рано упозоравање о новим психоактивним супстанцама, постиже се циљ који је у директној вези са стављањем нових психоактивних супстанци под законску контролу, као и процена ризика од употребе нових психоактивних супстанци док се успостављањем националне контакт тачке за пренос узорака заплењене дроге, постиже ефикасна координација у области кривичних истрага на међународном нивоу. Обезбеђивањем законског оквира за узроковање и складиштење одузетих психоактивних супстанци, постиже се крајњи циљ који се односи како на безбедност у вези са чувањем заплењених супстанци, тако и на заштиту здравља и животне средине. Навела је да се Предлог закона усклађује са Уредбом 1920/2006 Европског парламента и Савета од 12. децембра 2006. године, о Европском центру за праћење дрога и зависности од дрога, Одлуком Савета 2005/387/ЈНА, од 10. маја 2005. године о размени информација, процени ризика и контроли нових психоактивних супстанци, Директивом 2017/2103 Европског парламента и Савета од 15. новембра 2017. године о изменама Одлуке Савета 2004/757/ЈНА како би се нове психоактивне супстанце обухватиле дефиницијом „дроге“ и о стављању ван снаге Одлуке Савета 2005/387/ЈНА, Одлуком Савета 2001/419/ЈНА од 28. маја 2001. године о преносу узорака контролисане супстанце и Препоруком Савета 2004/С 86/04 од 30. марта 2004. године у вези са смерницама за узимање узорака од заплењене дроге. Чланови Одбора су већином гласова (1 није гласао) усвојили Предлог закона о изменама и допунама Закона о психоактивним контролисаним супстанцама, у начелу.

 Седница је завршена у 9.40 часова.

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

 Марија Вучићевић Елвира Ковач

 (Kovács Elvira)